
ΔΗΛΩΣΗ Κ.ΓΙΑΝΝΑΚΟΠΟΥΛΟΥ, ΠΡΟΕΔΡΟΥ ΙΣ ΛΑΡΙΣΑΣ
Σχετικά με τα όσα ειπώθηκαν από τον Υπ. Υγείας κ. Άδωνη Γεωργιάδη χθες βράδυ στη Βουλή, με αφορμή απάντηση σε ερώτηση αντιπολιτευόμενου βουλευτή, σε βάρος που Προέδρου του Ιατρικού Συλλόγου Λάρισας, που εκπροσωπεί περίπου 2000 γιατρούς, έχω να δηλώσω τα εξής:
 Η αήθης επίθεση του Υπουργού Υγείας κ. Άδωνη Γεωργιάδη στους θεσμικούς φορείς και ιδιαίτερα στους Προέδρους των Ιατρικών Συλλόγων που ξεκίνησε από το καλοκαίρι και συνεχίζεται με αμείωτη ένταση, είναι τουλάχιστον απαράδεκτη, προσβάλλει την ηγεσία του ιατρικού σώματος και κατ’ επέκταση όλους τους  γιατρούς της  χώρας, αλλά και την κοινωνία. Προσπαθεί δε να καλύψει τις δικές του ανεπάρκειες και αδυναμίες ώστε να προσφέρει στον Ελληνικό λαό ένα δημόσιο σύστημα υγείας αντάξιο των προσδοκιών του. Τα όσα δε, ειπώθηκαν από πλευράς μου στην συνέντευξη τύπου που δόθηκε στο ΠΓΝΛ τον περασμένο Οκτώβριο, ήταν στα πλαίσια των συμπερασμάτων και των θέσεων της 6ης Συνόδου των Προέδρων των Ιατρικών Συλλόγων όλης της χώρας με το Διοικητικό Συμβούλιο του ΠΙΣ, στη λίμνη Πλαστήρα στις 28 Σεπτεμβρίου. Είναι λυπηρό ο Υπουργός Υγείας να απαξιώνει όλους τους γιατρούς στην προσπάθειά του να παρουσιάσει το μαύρο – άσπρο. Με τέτοιου είδους επικοινωνιακές συμπεριφορές και ενέργειες δεν διορθώνεται η υποχρηματοδότηση, η υποστελέχωση και οι ελλείψεις υλικών και εξοπλισμού σε πάρα πολλές δημόσιες δομές της χώρας και ιδιαίτερα στις νησιωτικές, ακριτικές και άγονες περιοχές. Ο κ. Υπουργός να εγκαταλείψει την λασπολογία και  να θυμάται ότι «κρείττον του λαλείν, το σιγάν»
